Rasmus Prehn (S), 2012-04-17:
Fra socialdemokratisk side vil vi gerne takke for redegørelsen, som vi mener giver et godt indblik i de sikkerhedspolitiske udfordringer, som ikke blot Danmark, men hele OSCE-regionen står over for i dag.
Vi Socialdemokrater synes samtidig, at redegørelsen skaber et stærkt grundlag for de fremtidige beslutninger, som må tages, og det ansvar, vi påtager os, når det handler om OSCE-samarbejdet.
Fra socialdemokratisk side synes vi, at der er god grund til at være stolt af Danmarks indsats på OSCE-området, og samtidig er der under det irske formandskab fundet nogle stærke og fornuftige prioriteter.
Vi vil gerne fremhæve vigtigheden af beslutningerne om at styrke samarbejdet med OSCE's partnerlande i Middelhavsområdet og i Afghanistan.
Det er helt essentielt, at OSCE følger tidsånden, og derfor mener vi, at det er utrolig vigtigt, at også samarbejdet med disse regioner styrkes.
Med en overordnet ambition om at styrke sikkerheden i hele OSCE-regionen og sikre medlemslandenes efterlevelse af deres forpligtelser i alle tre dimensioner mener vi at vi er godt på vej.
Som også udenrigsministeren fremhæver, er det helt essentielt at fokusere på den menneskelige dimension og den manglende efterlevelse af menneskerettighederne i visse medlemslande.
Jeg kan kun sige, at Socialdemokratiet støtter stærkt op om disse prioriteringer og ser frem til det fortsatte samarbejde i 2012.
Nogle af de lidt mere problematiske debatter på ministermødet omhandlede den menneskelige dimension af OSCE-samarbejdet.
Som redegørelsen afspejler, står vi stadig væk over for voldsomme udfordringer på demokrati- og menneskerettighedsområdet.
Det er dybt beklageligt, at der ikke blev opnået enighed på dette område.
OSCE-samarbejdet er et essentielt element i Danmarks udenrigspolitiske værdigrundlag.
Derfor mener vi, at vi må fortsætte med at kæmpe for at styrke menneskerettighederne og grundlaget for demokrati i nogle af de lande, hvor dette desværre halter.
De konstante overgreb på civilsamfundet må stoppes.
Det er derfor vigtigt, at vi fortsat, som vi også diskuterede sidste år, vil kæmpe for befolkningen i Hviderusland og for deres rettigheder.
Vi kan ikke blot se passivt til fra grænsen til Hviderusland, mens landets regering forhindrer OSCE i at udføre dets arbejde og hensynsløst bryder retssikkerheden for landets borgere.
Valgobservationerne udført af OSCE's delegerede er et vigtigt redskab i den demokratiske maskine.
I tråd med udenrigsministerens holdning ønsker vi fortsat at styrke samarbejdet mellem de to hovedaktører, ODIHR og OSCE's parlamentariske forsamling.
Vi må også fortsat kæmpe for ODIHR's uafhængighed, hvis vi skal sikre, at de principper og målsætninger, vi har, kan opfyldes.
Valgobservationerne må og skal gennemføres ud fra objektive og neutrale kriterier, og samarbejdet må virke.
Socialdemokratiet deler også udenrigsministerens holdning til spørgsmålet om ngo-deltagelse i OSCE's større møder i den menneskelige dimension.
Universaliteten af menneskerettighederne og vores ønske om demokrati må aldrig kunne anfægtes.
OSCE udgør fundamentet for fred og stabilitet imellem stater samt markerer beskyttelsen af borgernes fundamentale rettigheder.
Dette er, hvad vi kæmper for.